b"\n_START_ARTICLE_\nGordon Strachan\n_START_SECTION_\nAktiv karriere\n_START_PARAGRAPH_\nStrachan startede sin karriere i hjemlandet, hvor han f\xc3\xb8rst spillede for Dundee F.C. og senere Aberdeen. Hos Aberdeen var han en del af klubben succesfulde periode under Alex Ferguson, hvor holdet vandt to skotske mesterskaber, tre FA Cup-titler samt Pokalvindernes Europa Cup. Efter n\xc3\xa6sten 200 ligakampe for klubben blev han i 1984 solgt til engelske Manchester United for en pris p\xc3\xa5 500.000 britiske pund._NEWLINE_Hos United blev Strachan i 1986 genforenet med Alex Ferguson, og var tilknyttet klubben frem til 1989. I sin f\xc3\xb8rste s\xc3\xa6son blev det til triumf i FA Cuppen efter finalesejr over Everton, men ellers var perioden i slut-80'erne ikke en succesfuld periode for klubben. Han skiftede i 1989 til Leeds United i den n\xc3\xa6stbedste r\xc3\xa6kke for 300.000 britiske pund, og hjalp \xc3\xa5ret efter holdet til oprykning til den bedste r\xc3\xa6kke. I 1992 var han en del af holdets overraskende gulds\xc3\xa6son i ligaen, \xc3\xa5ret f\xc3\xb8r den skiftede navn til Premier League. Efter hele seks \xc3\xa5r hos Yorkshire-klubben sluttede han karrieren af med to s\xc3\xa6soner hos Coventry City._NEWLINE_Strachan spillede desuden 50 kampe og scorede fem m\xc3\xa5l for det skotske landshold. Hans f\xc3\xb8rste landskamp var et opg\xc3\xb8r mod Nordirland 16. maj 1980, hans sidste en venskabskamp mod Finland 25. marts 1992._NEWLINE_Han repr\xc3\xa6senterede sit land ved b\xc3\xa5de VM i 1982 i Spanien og VM i 1986 i Mexico. Han spillede alle skotternes kampe ved begge turneringer.\n_START_SECTION_\nTr\xc3\xa6nerkarriere\n_START_PARAGRAPH_\nEfter at have afsluttet sin aktive karriere har Strachan gjort karriere som manager. Efter i en \xc3\xa5rr\xc3\xa6kke at have st\xc3\xa5et i spidsen for sin sidste klub som aktiv, Coventry i fem s\xc3\xa6soner, gik turen i 2001 til Southampton. Her f\xc3\xb8rte han klubben frem til FA Cup-finalen i 2003, som dog blev tabt med 1-0 til Arsenal. Han forlod klubben i 2004._NEWLINE_Efter 16 m\xc3\xa5neders pause overtog han i 2005 ansvaret hos den skotske storklub Celtic fra Glasgow. Han var manager for klubben de f\xc3\xb8lgende fire s\xc3\xa6soner, og hjalp klubben til tre skotske mesterskaber i tr\xc3\xa6k. I Champions League-sammenh\xc3\xa6ng var succesen dog mere begr\xc3\xa6nset for Celtic under Strachans ledelse, og man blev blandt andet besejret af FC K\xc3\xb8benhavn i gruppespillet i 2006 og af AaB i gruppespillet i 2008. Det var ogs\xc3\xa5 under Strachans ledelse, at Celtic k\xc3\xb8bte danskeren Thomas Gravesen fra Real Madrid. Efter at det ikke lykkedes Celtic at vinde mesterskabet for fjerde \xc3\xa5r i tr\xc3\xa6k i 2009 trak Strachan sig som klubbens manager._NEWLINE_Efter et skuffende ophold p\xc3\xa5 godt \xc3\xa9t \xc3\xa5r hos engelske Middlesbrough var Strachan i tre \xc3\xa5r uden job, inden han den 15. januar 2013 blev pr\xc3\xa6senteret som ny manager for det skotske landshold."